<classify> Huo ni mchezo wa nne tofauti kuzikutanisha timu hizo zenye makazi yake Dar es Salaam huku Azam FC ikijivunia rekodi kwa kufanya vizuri dhidi ya Simba msimu huu. Walikutana mara mbili Ligi Kuu Tanzania bara na kila mmoja akimfunga mwenzake.Ilianza Simba katika mchezo wa raundi ya kwanza ilishinda bao 1-0. Pia, katika mchezo wa pili wa ligi Azam FC ikashinda bao 1-0. Mchezo wa tatu walikutana mapema Januari mwaka huu kwenye fainali ya Kombe la Mapinduzi ambapo Azam FC ilishinda bao 1-0. Na mchezo wa leo utakuwa wa nne.Je, Simba itafuta uteja au Azam itaendeleza rekodi zake? Utakuwa mchezo mgumu kutokana na kwamba timu zote hizo zinahitaji kufika fainali ili kushiriki michuano ya kimataifa mwakani kwani kushiriki michuano hiyo kwa tiketi ya ubingwa wa Ligi Kuu bado hakuna mwenye uhakika.Azam imeshapoteza nafasi ya kutwaa ubingwa wa ligi, hivyo nafasi pekee ya kushiriki michuano ya kimataifa ni kutwaa kombe la FA na Simba, ingawa bado ipo kwenye mbio za ubingwa lakini haina matumaini kutokana na uzuri wa mshindani wake Yanga. Bingwa wa kombe la FA anashiriki michuano ya kombe la Shirikisho Afrika.Simba ikishinda watalingana rekodi za msimu huu za kufungana lakini pia, ni nafasi yake kushinda kama kweli inataka kushiriki michuano ya kimataifa. Simba inawategemea wachezaji kama Shiza Kichuya ambaye aliifunga Azam katika mchezo wa ligi raundi ya kwanza.Pia, wapo tegemeo kama Laudit Mavugo, Ibrahim Ajibu, Besala Bukungu na Saidi Ndemla. Kwa upande wa Azam FC wapo Himid Mao na John Bocco walioifunga Simba michezo iliyopita.Lakini kuna wengine tegemeo kama Shomari Kapombe, Joseph Mahundi, Yahaya Mohamed, Salum Abubakari ambao wapo kwenye kiwango kizuri cha kuamua matokeo. Simba kwa kutambua umuhimu wa mchezo huo ilifanya maandalizi mazuri ambapo iliweka kambi Morogoro kuwaandaa wachezaji kisaikolojia na kimichezo.Makocha wasaidizi Simba, Jackson Mayanja na Azam, Idd Cheche kila mmoja anatamba kufanya vizuri ili kufikia hatua ya fainali. Lengo letu ni kufika fainali na kutwaa ubingwa na si vinginevyo na uwezo huo tunao, alijigamba Mayanja alipozungumza na gazeti hili jana. Kwa upande wa Cheche alisema: Tunaijua Simba, ingawa ni timu nzuri lakini tunajua pa kuishika ili tupate matokeo mazuri.  <topic>: michezo 